**A pelikánmadár**

Volt egyszer egy öreg király. Ennek az öreg királynak az egyik szeme rítt, a másik meg nevetett.

* Hej, édes lányom, fiatalkoromban volt énnekem egy szépen éneklő pelikánmadaram. Míg annak az énekét hallottam, nem öregedtem, elfelejtettem búmat, bánatomat. De ez a madár úgy eltűnt, mintha a föld nyelte volna el. Bejártam én érte az egész világot, de sehol nem találtam. A másik szemem meg azért nevet, édes lányom, mert amerre csak jártam, hozzád hasonló szép lányt sehol se láttam.
* No, édesapám, ha nem látott, nem is megyek én addig férjhez, míg édesapámnak elé nem hozzák a szépen éneklő pelikánmadarát.
* Jaj, édes lányom, mondj le róla, mert vénlány maradsz!
* Amit fogadtam, megtartom, édesapám.

A szép királylány kihirdette sok ország előtt, hogy annak lesz a felesége, aki az édesapjának hazahozza a szépen éneklő pelikánmadarát. Mentek a királyfiak százan is, egy-két országot bejártak, és visszajöttek a madár nélkül.

Az udvarba volt egy szép szegény szolgalegény. Már nem állhatta a király szomorúságát. Tarisznyába tett kenyeret, szalonnát, hagymát, útnak indult.

Ment, mendegélt szegény, amíg beért egy nagy erdőbe, ahol összetalálkozott egy ősz öreg koldusemberrel. Az meg azt mondta:

* Édes fiam, az Isten nevébe adjál nekem egy darabka kenyeret!
* Adok én jó szívvel, édes öregapám.
* Na, édes fiam, tudom én, hogy mi járatba vagy: a pelikánmadarat keresed.

Hej, édes fiam, itt ezen az úton de sok királyfi elvágtatott. Kérem tőlük is, hogy adjanak egy darab kenyeret, de nem adtak. Vissza is jöttek mind a madár nélkül. De te jó tettedért jót várj! Mert tudd meg, édes fiam, hogy az a pelikánmadár az Óperenciás-tengeren túl van, és oda gyalogszerrel el nem jutsz. De tudod, mit, fiam, itt az erdőaljba lakik egy vén boszorkány…. – s azzal útba igazította.

* Adjon isten jó napot, édes öreganyám! Hogy szolgál az egészsége?
* Mi járatba vagy te itt, ahol még a madár se jár?
* Hej, édes öreganyám, az Óperenciás-tengerre megyek, mert jó királyomnak elveszett a pelikánmadara, a szépen éneklő. Azért mennék, ha ideadná a csikóját. Az a madár úgy megfiatalítja majd magát, ha visszafelé jövök, mint tizenhat éves korában.
* Hát eredj, ott van a híd alatt!

Kihozta a legény a híd alól, és látja, hogy minden szőrszála színarany.

Megszólal a csikó:

* Ülj fel, édes gazdám, a hátamra! No, édes gazdám, én most tovább nem megyek. Menj, érdeklődjél a madár után, mert tudd meg: többet ér egy kérdés száz keresésnél. Várjál, adok egy sípot! Ha netán bajban lennél, mindjárt ott leszek a segítségedre.
* Jól van, édes lovam.

Ballag a szegény szolgalegény, hát ahogy megy, összetalálkozik egy százesztendős öregasszonnyal.

* Öreganyám, édes öreganyám, mutassa meg nekem az utat a pelikánmadárhoz! A jó királyomnak vinném, akinek azóta rí az egyik szeme, amióta elveszítette.
* Tudom, édes fiam, meg is mutatom. Ott látod-e azt a nagy erdőt? A legnagyobb fának a két gallya közé van beszorulva, ott kínlódik, vergődik szegény.

Siet a legény az erdőbe, nézi, lesi, hogy melyik fa a legnagyobb. Hát csakugyan meglátta a madarat a két gally közé beszorulva. Mászott volna fel a fára, de nem tudott. Nagyon elkeseredett, s belefújt a sípba.

* Hívtál, édes gazdám?
* Hívtalak. Itt a madár, de nem tudok felmenni a fára.
* Egyet se búsulj, ülj fel a hátamra, majd felrepülök oda. Te az egyik kezeddel megemeled a gallyat, a másikkal a madarat. Rögtön tedd a kebeledbe!

No, majd egy jó hét beletelt, míg elértek a hazájukat. Ott biztatta a madarat szegény szolgalegény:

* Énekelj, édes drága pelikánmadaram, énekelj, már a hazánkban vagyunk.

A király is palota tornácán meghallotta a pelikánmadár hangját.

Volt öreg király, nincs öreg király!

A királykisasszony és a szolgalegény nagy lakodalmat csaptak, a mai napig is boldogan élnek, ha meg nem haltak. Igaz volt.